*Ne maram zaključkov in koncev.*

*Najbolje se zmeraj počutim,*

*ko vse se dogaja in teče,*

*razpleta pa niti ne slutim.*

*Želim si kdaj še na začetek.*

*Rad svet bi obrnil na glavo.*

*Spet vsi bi dobili priložnost,*

*imeli bi čas za popravo.*

*Vsaj malo me tudi tolaži,*

*da včasih kak konec ni konec.*

*Takrat sem hvaležen usodi*

*in tiho pristavim svoj lonec.*

*Pa to je še treba priznati:*

*zgodi se, da konec je srečen.*

*Tedaj pa sploh več ne razumem,*

*zakaj sem bil plašen in tečen.*

*(F. Lainšček – Konec)*

Spoštovani dijaki,

po zelo nenavadnem, nepričakovanem in zelo drugačnem poteku šolskega leta, so pred vami počitnice.

Leto 2020 se je začelo tako kot vsako drugo. Februarja in v začetku marca smo opazovali, kaj se dogaja v sosednjih državah in upali, da bo virus morda našo državo zaobšel. Sredi marca nam je postalo jasno, da smo del globalne zgodbe. Šole so prvič v sodobni zgodovini zaprle svoja vrata. Dogodek, ki si ga nihče ni niti predstavljal. Relativno hitro smo našli pot drug do drugega, res pa je, da nihče na kaj takega ni bil pripravljen, celo računalniška omrežja ne, saj so kar naenkrat klonila pod težo dela na daljavo.

Teden za tednom smo upali, da se čim prej vrnemo, a žal se nekateri niste mogli vse do konca šolskega leta in ste po več kot treh mesecih šele ob podelitvi spričeval ponovno prestopili šolski prag.

Dragi dijaki, brez vas in vaše podpore ter pripravljenosti za sodelovanje, nam šolskega leta ne bi uspelo končati tako uspešno. Pokazali ste veliko mero zrelosti in odgovornosti.

Kakšen bo potek šolskega dela jeseni, ne vemo, saj v tem trenutku nihče ne more vedeti in napovedati, kakšno bo epidemiološko stanje. Vsi srčno upamo, da se bo mladostni vrvež vrnil na šolske hodnike, da učilnice ne bodo samevale, in da se niti en dijak ne bo počutil osamljenega, ker bi pogrešal sošolce in prijatelje.

Po drugi strani pa vemo, da veliki dogodki v zgodovini zahtevajo tudi potrpljenje, sploh ko gre za zdravje in življenja. Verjamem, da bomo skupaj zmogli. Tako kot do sedaj – z zaupanjem, predanostjo in odgovornostjo do sebe in drugih.

Pred nami je obdobje, ki ga dijaki vedno težko pričakujete. Počitnice, ki naj bodo prijetne, sproščene, zdrave. Želim vam, da jih preživite čim bolj lepo, za doseženo v letošnjem letu pa vam čestitam in se vam zahvaljujem, ker ste se v obdobju, ki je za nami, res izkazali.

Ravnateljica SŠTS Šiška,

Darinka Martinčič Zalokar